2001/113/EY: AKT—EY-suurlähettiläskomitean päätös N:o 2/2001, tehty 30 päivänä tammikuuta 2001, AKT—EY-suurlähettiläskomitean työjärjestyksen vahvistamisesta



Virallinen lehti nro L 043 , 14/02/2001 s. 0024 - 0026



AKT-EY-suurlähettiläskomitean päätös N:o 2/2001, tehty 30 päivänä tammikuuta 2001, AKT-EY-suurlähettiläskomitean työjärjestyksen vahvistamisesta (2001/113/EY) AKT-EY-SUURLÄHETTILÄSKOMITEA, joka ottaa huomioon Cotonoussa 23 päivänä kesäkuuta 2000 allekirjoitetun AKT-EY-kumppanuussopimuksen ja erityisesti sen 16 artiklan 3 kohdan, sekä katsoo, että AKT-EY-ministerineuvosto alkoi 27 päivänä heinäkuuta 2000 tekemällään päätöksellä N:o 1/2000 soveltaa ennakolta valtaosaa AKT-EY-kumppanuussopimuksen määräyksistä, ON PÄÄTTÄNYT SEURAAVAA: 1 artikla Kokousten ajankohta ja paikka 1. AKT-EY-kumppanuussopimuksen, jäljempänä "AKT-EY-sopimus", 16 artiklan 2 kohdan mukaisesti AKT-EY-suurlähettiläskomitea, jäljempänä "komitea", kokoontuu säännöllisesti valmistellakseen AKT-EY-ministerineuvoston, jäljempänä "neuvosto", istunnot ja aina tarvittaessa jonkin osapuolen pyynnöstä. 2. Komitean kutsuu koolle sen puheenjohtaja. Kokousten ajankohdat vahvistetaan osapuolten yhteisellä sopimuksella. 3. Komitea kokoontuu Euroopan unionin neuvoston päätoimipaikassa tai AKT-valtioiden ryhmän pääsihteeristön toimipaikassa. Erillispäätöksestä se voi kokoontua jossakin AKT-valtiossa sijaitsevassa kaupungissa. 2 artikla Komitean tehtävät 1. AKT-EY-sopimuksen 16 artiklan 2 kohdan mukaisesti komitea avustaa neuvostoa sen tehtävien hoitamisessa ja suorittaa kaikki neuvoston sille uskomat tehtävät. Tässä yhteydessä se seuraa AKT-EY-sopimuksen soveltamista sekä sitä, miten sopimuksessa määriteltyjen tavoitteiden saavuttamisessa on edistytty. 2. Komitea raportoi neuvostolle erityisesti niiden alojen osalta, joita koskevat toimivaltuudet neuvosto on siirtänyt komitealle. 3. Samoin komitea toimittaa neuvostolle kaikki päätöslauselmat, suositukset ja lausunnot, joita se pitää tarpeellisina tai huomionarvoisina. 3 artikla Kokousten asialista 1. Puheenjohtaja laatii alustavan asialistan kutakin kokousta varten. Se toimitetaan komitean muille jäsenille vähintään kahdeksan päivää ennen kokouspäivää. Alustavaan asialistaan otetaan kaikki ne asiat, joiden listalle ottamista koskeva pyyntö on toimitettu puheenjohtajalle vähintään kymmenen päivää ennen kokouspäivää. Alustavaan asialistaan otetaan ainoastaan ne asiat, joita koskevat asiakirjat on toimitettu neuvoston sihteeristölle hyvissä ajoin niiden toimittamiseksi edelleen komitean jäsenille vähintään kahdeksan päivää ennen kokouspäivää. 2. Komitea vahvistaa asialistan kunkin kokouksen alussa. Kiireellisissä tapauksissa komitea voi päättää AKT-valtioiden tai yhteisön pyynnöstä sellaisten asioiden ottamisesta listalle, joiden osalta ei ole noudatettu 1 kohdassa annettuja määräaikoja. 4 artikla Päätöksenteko 1. Komitea tekee ratkaisut yhteisön ja AKT-valtioiden yhteisellä sopimuksella. 2. Komitean päätökset ovat päteviä ainoastaan, jos vähintään puolet yhteisön jäsenvaltioiden pysyvistä edustajista, yksi Euroopan yhteisöjen komission, jäljempänä "komissio", edustaja ja puolet AKT-suurlähettiläskomitean jäsenistä on läsnä. 3. Jos joku komitean jäsen on estynyt osallistumasta, hän voi lähettää tilalleen edustajan. Tällöin hänen on ilmoitettava puheenjohtajalle, kuka henkilö tai mikä valtuuskunta on valtuutettu edustamaan häntä. Edustajalla on kaikki estyneen jäsenen oikeudet. 4. Komitean jäsenet voivat tuoda mukanaan neuvonantajia. 5. Euroopan investointipankin, jäljempänä "pankki", edustaja osallistuu komitean kokouksiin silloin, kun asialistalla on pankin toimialaa koskevia kysymyksiä. 5 artikla Kirjalliset menettelyt, viralliset julkaisut ja asiakirjojen muoto Komitean vahvistamiin asiakirjoihin sovelletaan neuvoston työjärjestyksen, sellaisena kuin se on vahvistettuna 30 päivänä tammikuuta 2001 tehdyllä AKT-EY-suurlähettiläskomitean päätöksellä N:o 1/2001, 4 artiklaa, 9 artiklan 3 kohtaa ja 14 artiklaa. 6 artikla Tarkkailijan ominaisuudessa osallistuvat valtiot 1. AKT-EY-sopimuksen niiden allekirjoittajavaltioiden edustajat, jotka sopimuksen voimaantulohetkellä eivät ole vielä saattaneet sopimuksen 93 artiklassa tarkoitettuja menettelyjä päätökseen, voivat osallistua komitean kokouksiin tarkkailijoina. Tällöin heille voidaan antaa lupa osallistua komiteassa käytäviin keskusteluihin. 2. Sama sääntö koskee AKT-EY-sopimuksen 93 artiklan 6 kohdassa tarkoitettuja maita. 3. Komitea voi valtuuttaa AKT-EY-sopimukseen liittymistä pyytäneen valtion edustajat osallistumaan komitean työskentelyyn tarkkailijoina. 7 artikla Luottamuksellisuus 1. Ellei toisin päätetä, komitean istunnot eivät ole julkisia. 2. Jollei komitea toisin päätä, sen päätöksentekoa koskee salassapitovelvollisuus, sanotun kuitenkaan rajoittamatta muita asiassa sovellettavia määräyksiä. 8 artikla Tiedonannot ja pöytäkirjat 1. Kaikki tässä työjärjestyksessä mainitut tiedonannot osoitetaan neuvoston sihteeristön toimesta AKT-valtioiden edustajille, AKT-valtioiden ryhmän pääsihteeristölle, jäsenvaltioiden pysyville edustajille, Euroopan unionin neuvoston pääsihteeristölle ja komissiolle. Jos tiedonanto koskee pankkia, se toimitetaan lisäksi sen pääjohtajalle. 2. Kustakin kokouksesta laaditaan pöytäkirja, johon kirjataan komitean tekemät päätökset. Komitea hyväksyy pöytäkirjan, minkä jälkeen komitean puheenjohtaja ja neuvoston sihteerit allekirjoittavat sen. Pöytäkirjat säilytetään neuvoston arkistossa. Pöytäkirjasta toimitetaan jäljennös 1 kohdassa mainituille vastaanottajille. 9 artikla Puheenjohtajuus Komitean puheenjohtajana toimii vuorotellen aina kuuden kuukauden ajan yhteisön nimeämä jäsenvaltion pysyvä edustaja ja AKT-valtioiden nimeämä jonkin AKT-valtion edustuston päällikkö. 10 artikla Kirjeenvaihto ja asiakirjat 1. Komitealle osoitettu kirjeenvaihto toimitetaan sen puheenjohtajalle neuvoston sihteeristön toimipaikkaan. 2. Jollei toisin päätetä, komitea tekee päätöksensä englanniksi, espanjaksi, hollanniksi, italiaksi, kreikaksi, portugaliksi, ranskaksi, ruotsiksi, saksaksi, suomeksi ja tanskaksi laadittujen asiakirjojen perusteella. 11 artikla Komiteat, alakomiteat ja työryhmät 1. Komiteaa avustaa i) AKT-EY-sopimuksen liitteeseen V liitetyn pöytäkirjan N:o 1 37 artiklalla perustettu tulliyhteistyökomitea, ii) AKT-EY-sopimuksen liitteeseen V liitetyssä pöytäkirjassa N:o 5 olevassa 3 artiklassa säädetty banaanialan pysyvä sekaryhmä, iii) kaupallisen yhteistyön alakomitea, iv) sokerialan alakomitea, v) AKT-EY-sopimuksen päätösasiakirjassa olevan XXIV julistuksen 5 kohdassa tarkoitettu riisialan yhteinen työryhmä, ja vi) AKT-EY-sopimuksen päätösasiakirjassa olevan XXV julistuksen 6 kohdassa tarkoitettu rommialan yhteinen työryhmä. 2. Komitea voi perustaa muita asiaan kuuluvia alakomiteoita tai työryhmiä, joille se antaa AKT-EY-sopimuksen 16 artiklan 2 kohdassa määriteltyjen tehtävien suorittamisen kannalta tarpeellisiksi katsomiaan toimeksiantoja. 3. Nämä komiteat, alakomiteat ja työryhmät raportoivat työstään komitealle. 12 artikla Komiteoiden, alakomiteoiden ja työryhmien kokoonpano 1. Tulliyhteistyökomiteaa lukuun ottamatta 11 artiklassa tarkoitetut komiteat, alakomiteat ja työryhmät muodostuvat AKT-valtioiden suurlähettiläistä tai heidän edustajistaan, komission edustajista sekä jäsenvaltioiden edustajista. 2. Pankin edustaja osallistuu näiden komiteoiden, alakomiteoiden ja työryhmien kokouksiin silloin, kun asialistalla on pankkia koskevia kysymyksiä. 3. Näiden komiteoiden, alakomiteoiden ja työryhmien jäsenillä voi tehtäviensä hoidossa olla apuna asiantuntijoita. 13 artikla Komiteoiden, alakomiteoiden ja työryhmien puheenjohtajuus 1. Edellä 11 artiklassa tarkoitettujen komiteoiden, alakomiteoiden ja työryhmien puheenjohtajana toimivat AKT-valtioiden puolesta jonkin AKT-valtion suurlähettiläs ja yhteisön puolesta komission tai jäsenvaltion edustaja yhdessä. 2. Puheenjohtajat voivat poikkeustapauksissa ja yhteisestä sopimuksesta nimetä kenet tahansa edustamaan itseään, sanotun kuitenkaan rajoittamatta 1 kohdan soveltamista. 14 artikla Komiteoiden, alakomiteoiden ja työryhmien kokoontumista koskevat yksityiskohtaiset säännöt Edellä 11 artiklassa tarkoitetut komiteat, alakomiteat ja työryhmät kokoontuvat jommankumman osapuolen pyynnöstä ja puheenjohtajien välisen neuvonpidon jälkeen. Kokouksista ilmoitetaan kiireellisiä tapauksia lukuun ottamatta seitsemän päivää etukäteen. 15 artikla Komiteoiden, alakomiteoiden ja työryhmien työjärjestykset Edellä 11 artiklassa tarkoitetut komiteat, alakomiteat ja työryhmät voivat komitean suostumuksella laatia oman työjärjestyksensä. 16 artikla Sihteeristö 1. Neuvoston sihteeristö huolehtii sihteeristön tehtävistä ja muista komitean sekä 11 artiklassa tarkoitettujen komiteoiden, alakomiteoiden ja työryhmien toiminnan kannalta välttämättömistä töistä (asialistojen valmistelu ja niihin liittyvien asiakirjojen jakelu jne.). 2. Sihteeristö laatii mahdollisimman pian kunkin kokouksen jälkeen pöytäkirjan näiden komiteoiden, alakomiteoiden ja työryhmien kokouksista. Pöytäkirjat osoitetaan neuvoston sihteeristön toimesta AKT-valtioiden edustajille, AKT-valtioiden ryhmän pääsihteeristölle, jäsenvaltioiden pysyville edustajille, Euroopan unionin neuvoston pääsihteeristölle ja komissiolle. Tehty Brysselissä 30 päivänä tammikuuta 2001. AKT-EY-suurlähettiläskomitean puolesta Puheenjohtaja G. Lund